
A filmzene királya és a hangszerek királynője - avagy a hárfa Nino Rota életművében

A filmzenéinek köszönhetően világhírűvé vált Nino Rota nevét nagyon sokan ismerik. A zenészek és zenekedvelők azt is tudják, hogy a szerző számos más műfajban is alkotott, többek között kórusműveket, opera- és balettzenét, illetve kamaradarabokat is írt. Hárfára készített darabjait azonban csak egy szűk szakmai kör ismeri és játssza. Meggyőződésem, hogy ezek a művek méltók arra, hogy felfigyeljünk rájuk és megszeressük őket. Előadásom által – azon túl, hogy lehetőségem volt Nino Rota Hárfaversenyét először bemutatni Magyarországon – ehhez szeretnék hozzájárulni.



